A4-0153/95

Päätöslauselma komission tiedonannosta neuvostolle ja Euroopan parlamentille liikennealan telematiikkasovelluksista Euroopassa (KOM(94)0469 - C4-0226/94)

Euroopan parlamentti, joka

- ottaa huomioon komission tiedonannon liikennealan telematiikkasovelluksista Euroopassa (KOM(94)0469 - C4-0226/94),

- ottaa huomioon aikaisemmat tietoyhteiskuntaa ja liikennepolitiikkaa koskevat päätöslauselmansa,

- ottaa huomioon neuvoston 24. lokakuuta 1994 päivätyn päätöslauselman telematiikan käytöstä liikenteessä ((EYVL C 309, 5.11.1994, s. 1)) sekä neuvoston 19. joulukuuta 1994 päivätyn päätöslauselman Euroopan osuudesta navigaatiosatelliitteja koskevan kokonaisjärjestelmän (GNSS) kehittämiseen

((EYVL C 379, 31.12.1994, s. 2))- ottaa huomioon komission 19. heinäkuuta 1994 antaman tiedonannon Euroopan tiestä tietoyhteiskuntaan (KOM(94)0347),

- ottaa huomioon liikenne- ja matkailuvaliokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan ja tutkimusta, teknologista kehittämistä ja energia-asioita käsittelevän valiokunnan lausunnot (A4-0153/95),

A. ottaa huomioon telematiikkasovellusten kasvavan merkityksen liikennealalla,

B. ottaa huomioon, että telematiikkapalvelujen käyttäjilleen tarjoamia etuja ei ole vielä riittävästi tutkittu,

C. ottaa huomioon, että Eurooppa ei saa jäädä jälkeen teknologisen suorituskykynsä edistämisessä, sillä se on ratkaisevan tärkeää Euroopan taloudelliselle, sosiaaliselle ja kulttuuriselle kehitykselle sekä ympäristönsuojelulle,

D. ottaa huomioon tarpeen saada aikaan yhdenmukainen ja vankkaperustainen tätä alaa koskeva eurooppalainen strategia,

E. ottaa huomioon liikennealan telematiikkasovellusten tarjoamat mahdollisuudet etenkin Euroopan talouden, Euroopan tutkimuksen edelläkävijän aseman ja työllisyysvaikutusten osalta,

F. ottaa huomioon, että kestävän liikkuvuuden kehittäminen on eurooppalaisen liikennepolitiikan ensisijaisen tärkein tavoite,

G. ottaa huomioon tarpeen harmonisoida Euroopan laajuiset verkot ja liikennealan telematiikkasovelluksiin liittyvät esittelyhankkeet,

H. ottaa huomioon, että Keski- ja Itä-Euroopan naapurivaltioiden, ETA- valtioiden ja muiden naapurivaltioiden osallistuminen liikennealan telematiikan suunnitteluun ja tutkimukseen on tarpeellista,

I. ottaa huomioon jo kehitetyt teknologiat ja joissakin jäsenvaltioissa saavutetut kokemukset,

1. Suhtautuu myönteisesti komission aloitteeseen, jolla tuetaan telematiikkasovelluksia liikennealalla edistämällä kokeiluhankkeita ja peruspalveluja Euroopassa;

2. Pyytää komissiota tarkistamaan toimintaohjelmaa niin, että poistetaan olemassa olevat puutteet; esimerkiksi on tarpeen tehdä täydentäviä lisätutkimuksia telematiikkasovellusten palvelujen käyttäjille tarjoamista eduista ja tutkimuksia tietosuojasta, kilpailusta ja tuotevastuusta sekä laskelmia uusien telematiikkatuotteiden markkinointimahdollisuuksista;

3. Suosittaa liikennealan telematiikkasovellusten osalta, että niiden mahdolliset vaikutukset kuljetusten käyttäjien terveyteen (fyysiseen ja psyykkiseen) tutkitaan perusteellisesti ja että ne otetaan asianmukaisesti huomioon;

4. Ehdottaa tässä yhteydessä, että perustetaan pysyvä telematiikkaa käsittelevä työryhmä, joka koostuu itsenäisistä asiantuntijoista, joiden tehtävänä on yhteensovittaa ajattelua ja arvioida käynnissä olevia hankkeita sekä laatia vuotuinen kertomus komissiolle ja parlamentille;

5. Ehdottaa, että käytetään laajemmassa määrin olemassa olevia foorumeita, kuten ECMT:ta ja yleiseurooppalaista liikennekonferenssia, koordinoitujen keskustelujen järjestämiseksi liikennealan telematiikkasovelluksista; katsoo, että näiden foorumeiden olisi tarjottava palvelujen tarjoajille ja käyttäjille, tutkijoille ja päättäjille sekä yhdistyksille mahdollisuus keskustella yhdessä liikennealan ongelmista eikä ainoastaan telematiikkapalveluista tai Euroopan laajuisista verkoista, ja mahdollisuus osallistua päätöksenteon vaiheisiin;

6. Pyytää komissiota esittämään luonnoksen direktiiviksi liikennealan telematiikkasovellusten standardoinnista pohjautumalla CEN:n saavuttamiin tuloksiin ja ISO:n työskentelyyn;

7. Katsoo, että koska eristyneiden teknologisten saarekkeiden luominen ei ole järkevää, on asianmukaista varmistaa kaikkien osatekijöiden yhteensopivuus ja yhteentoimivuus ja ottaa käyttöön GSM-viestintään tarvittavia liittymiä;

8. Pyytää, että integroituun yhdistelmäliikenteeseen, ei-motorisoituun henkilöliikenteeseen, joukkoliikenteeseen, julkiseen kaupunkiliikenteeseen ja ympäristöystävällisiin liikennemuotoihin kuten rautatie-, meri- ja sisävesiliikenteeseen liittyviä telematiikkahankkeita pidetään ensisijaisina;

9. Pyytää komissiota kannustamaan yksityisiä investointeja telematiikka- alalla ja kannustamaan mahdollisuuksien mukaan nykyisten teknologioiden hyödyntämistä;

10. Katsoo, että on välttämätöntä suunnitella, kehittää ja ottaa käyttöön vaarallisten tavaroiden kuljetusta varten yhtenäinen tietojärjestelmä, joka yhdistää eri liikennemuodot;

11. Pyytää, että julkisessa liikenteessä ja joukkoliikenteessä edistetään vammaisia palvelevia telematiikkasovelluksia siten, että infrastruktuurien parantamisen ja yhdistettyjen akustisten ja optisten järjestelmien avulla vammaisille taataan itsenäinen liikkuvuus ja mahdollisuus valita kuljetustapa vapaasti;

12. Pyytää, että myös Euroopan laajuisia verkkoja koskevissa päätöksissä otetaan huomioon telematiikka-alan edistyminen olemassa olevien liikenneinfrastruktuurien edellytysten hyödyntämiseksi optimaalisesti;

13. Katsoo, että erityisesti lentoliikenteen osalta komission on edellä mainittujen kehitystä koskevien näkökohtien lisäksi otettava huomioon:

- eurooppalaisten ATC/ATM-järjestelmien standardointi;

- tutkimusaloitteiden perusteella kehitettyjen innovointijärjestelmien sertifiointi;

- kaikissa ilmatiloissa käytössä olevien teknologisten keinojen ja menetelmien eriyttäminen ja yhdistäminen,

14. Pyytää komissiota tekemään luettelon velvoitteista, jotka palveluiden on täytettävä ennen kuin ne otetaan käyttöön; katsoo, että luettelon olisi sisällettävä määräyksiä kilpailusta, tietosuojasta, vastuusta ja kustannus-hyötyperusteista;

15. Pyytää komissiota tekemään ehdotuksia oikeudellisesta sääntelystä edellä mainituilla aloilla; esimerkiksi on varmistettava, että henkilötietoja tai liikkumistapoja ei voida todentaa eikä rekisteröidä käyttäjän valvonnan ulkopuolella;

16. Pyytää komissiota selvittämään, mitä mahdollisuuksia on saada aikaan muutoksia liikenteessä telematiikan avulla; kyseisiä toimia voidaan toteuttaa julkisen liikenteen optimoinnissa, autojen yhteiskäytön hallinnoinnissa ja varauksissa, polkupyörä- ja jalankulkuliikenteen nopeuttamisessa ja optimoinnissa jne.;

17. Pyytää komissiota tekemään kustannus-hyötyanalyysin kaikista käynnissä olevista tutkimushankkeista, erityisesti hankkeista, joilla on kauaskantoisia vaikutuksia, kuten teiden hinnoittelusta;

18. Pyytää komissiota edistämään rajat ylittävää yhteistyötä telematiikan käytössä ja varmistamaan sen, että kansalliset rajat eivät haittaa markkinoille pääsyä eivätkä kilpailua;

19. Pyytää komissiota laatimaan oikeudelliset puitteet hallinnon eri tasojen (paikallisviranomaiset, alueet, valtiot ja EU) yhteistyölle liikenteen telematiikkasovellutusten alalla;

20. Ehdottaa, että edistetään mallisovelluksia, jotka puitesopimusten perusteella mahdollistavat yksityisten palvelujen tarjonnan koko Euroopassa, jotta edistetään televiestintäpalvelujen ja liikenteen telematiikkainfrastruktuurin samansuuntaista kehitystä;

21. Pitää kiireellisenä, että komissio tutkii myös mahdollisuudet välttää liikennettä telematiikan avulla;

22. Pyytää, että jo loppuunsaatetuista ja vielä meneillään olevista kenttätutkimuksista tehdään vertaileva analyysi, jossa katetaan ja arvioidaan sekä tekniset näkökohdat että kyseisten palvelujen tarjoamat edut; ja että tästä järjestetään julkinen keskustelu toimivaltaisissa organisaatioissa;

23. Pyytää komissiota esittämään Euroopan parlamentille luettelon kaikista komission toteuttamista tai tukemista liikennealan telematiikkahankkeista ja liittämään mukaan arvion niiden kustannuksista ja jo nykyisin mahdollisista sovellutuksista;

24. Pyytää komissiota varmistamaan, että tulevaisuudessa tehtäviä kenttätutkimuksia koskevien tarjouspyyntöjen yhteydessä etusija annetaan useiden valtioiden välisille hankkeille, joilla on yhteys siihen ympäristöön Euroopassa, jossa ne toteutetaan;

25. Ehdottaa pysyvien koereittien luomista kenttätutkimuksille koko Euroopassa paremman vertailtavuuden saavuttamiseksi;

26. Pyytää komissiota kiirehtimään yhtenäisen junien valvontajärjestelmän (ETCS) käyttöön ottamista;

27. Ehdottaa, että tutkitaan mahdollisuutta laajentaa PACT-ohjelmaa (yhdistelmäliikennettä koskeva toimintaohjelma);

28. Pyytää komissiota ja neuvostoa harkitsemaan, olisiko mahdollista ja järkevää korvata nykyään käytössä oleva tavaroiden maantiekuljetusten veromerkki telematiikkapalveluilla, kuten esimerkiksi maanteillä suoritettavien raskaiden painojen laskuttamisella;

29. Ehdottaa, että tutkitaan telematiikan käyttömahdollisuuksia poliisin, palolaitoksen ja pelastuspalveluiden hälytysajoneuvojen hallinnan optimoinnissa sekä kotitalousjätteiden keräilyn hallintaa;

30. Toivoo, että laajennetaan pyrkimyksiä viimeisimpien teknisten ratkaisujen soveltamiseksi maanteiden turvallisuudessa, erityisesti autoilijoiden apulaitteiden avulla ja suorittamalla ajoneuvojen (erityisesti rekkojen) turvatarkastuksia tien varrella;

31. Pyytää, että tutkitaan edellytykset ottaa käyttöön amerikkalaisia ajoneuvojen päästöjen on-line-mittauslaitteita;

32. Katsoo, että kuluttajille on annettava mahdollisuus valita telematiikkasovellus kansallisten rajojen yli;

33. Pyytää komissiota antamaan, kuten se tiedonannossaan ehdottaa, neuvostolle ja Euroopan parlamentille lausuntoa varten konkreettisen ehdotuksen liikennealan telemattiikkasovelluksista;

34. Kehottaa puhemiestään välittämään tämän päätöslauselman komissiolle, neuvostolle, talous- ja sosiaalikomitealle, alueiden komitealle, jäsenvaltioiden hallituksille ja parlamenteille, Euroopan liikenneministerikonferenssille sekä ERTICOlle (European Road Transport Telematics Implementation Coordination Organization), VERTISille (Vehicle, Road and Traffic Intelligence Society) ja ITS Americalle (Intelligence Transportation Society of America).